Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului pentru comerț instituit prin Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte, în ceea ce privește adoptarea regulamentului de procedură pentru Comitetul pentru comerț, a regulamentului de procedură și a codului de conduită pentru arbitri, stabilirea listelor de arbitri și a listei de experți ai grupului de experți și adoptarea regulamentului de procedură al grupului de experți în domeniul comerțului și dezvoltării durabile /* COM/2014/0170 final - 2014/0099 (NLE) */





EXPUNERE DE MOTIVE 1. CONTEXTUL PROPUNERII Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”) a fost semnat la 26 iunie 2012 și este aplicat cu titlu provizoriu de la 1 martie 2013 cu Peru și de la 1 august 2013 cu Columbia. Articolul 13 alineatul (1) litera (j) din acord stipulează adoptarea de către Comitetul pentru comerț a propriului regulament de procedură. Articolul 13 alineatul (1) litera (h) și articolul 315 din acord specifică adoptarea de către Comitetul pentru comerț a regulamentului de procedură și a codului de conduită pentru arbitri. Articolul 304 alineatele (1) și (4) din acord solicită stabilirea de către Comitetul pentru comerț a unei liste de 25 de persoane propuse în calitate de arbitri și a unei liste suplimentare de 12 persoane cu experiență sectorială pe teme specifice reglementate de acord. Articolul 284 alineatele (3) și (6) din acord prevede aprobarea de către Comitetul pentru comerț a unei liste de cel puțin 15 persoane care dețin expertiză în chestiunile reglementate de titlul Comerț și dezvoltare durabilă, propuse să facă parte din grupul de experți, precum și adoptarea regulamentului de procedură pentru acesta din urmă. Propunerea anexată constituie propunerea pentru un instrument juridic de aprobare a poziției care urmează să fie adoptată de Uniunea Europeană în cadrul Comitetului pentru comerț cu privire la aspectele menționate mai sus. 2. REZULTATELE CONSULTĂRILOR CU PĂRȚILE INTERESATE Regulamentul de procedură al Comitetului pentru comerț, regulamentul de procedură și codul de conduită pentru arbitri, lista de persoane propuse în calitate de arbitri, lista de persoane care dețin expertiză în chestiunile reglementate de titlul Comerț și dezvoltare durabilă, precum și regulamentul de procedură pentru grupul de experți au fost discutate în prealabil și convenite cu Peru și Columbia, în cadrul pregătirii primului Comitet pentru comerț pentru punerea în aplicare a acordului. Discuțiile au fost inițiate imediat după începerea aplicării cu titlu provizoriu a acordului cu Peru în martie 2013, însă au putut fi finalizate numai după începerea aplicării cu titlu provizoriu a acordului și cu Columbia, în august 2013. Textul final al prezentei propuneri este rezultatul respectivelor discuții detaliate. La 30 iulie 2010 (nota Comitetului pentru politică comercială, documentul reuniunii nr. 452/10), Comisia a solicitat statelor membre să prezinte candidați pentru stabilirea listelor de soluționare a litigiilor. Persoanele propuse de UE în calitate de arbitri sau de experți cu privire la titlul Comerț și dezvoltare durabilă pentru acord au fost selectate din nominalizările care au fost trimise de către statele membre. 3. ELEMENTELE JURIDICE ALE PROPUNERII Având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9), Comisia prezintă o propunere Consiliului pentru o decizie privind stabilirea poziției care urmează să fie adoptată în numele Uniunii în cadrul Comitetului pentru comerț instituit prin acord. 2014/0099 (NLE) Propunere de DECIZIE A CONSILIULUI privind poziția care urmează să fie adoptată de Uniunea Europeană în cadrul Comitetului pentru comerț instituit prin Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte, în ceea ce privește adoptarea regulamentului de procedură pentru Comitetul pentru comerț, a regulamentului de procedură și a codului de conduită pentru arbitri, stabilirea listelor de arbitri și a listei de experți ai grupului de experți și adoptarea regulamentului de procedură al grupului de experți în domeniul comerțului și dezvoltării durabile CONSILIUL UNIUNII EUROPENE, având în vedere Tratatul privind funcționarea Uniunii Europene, în special articolul 207 alineatul (4) primul paragraf coroborat cu articolul 218 alineatul (9), având în vedere propunerea Comisiei Europene, întrucât: (1) La 19 ianuarie 2009, Consiliul a autorizat Comisia să negocieze un acord comercial multipartit în numele Uniunii Europene și al statelor membre ale acesteia cu țările membre ale Comunității Andine. (2) Negocierile au fost încheiate, iar Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”)[1] a fost semnat la 26 iunie 2012. (3) În conformitate cu articolul 330 alineatul (3) din acord, acordul este aplicat cu titlu provizoriu cu Peru de la 1 martie 2013 și cu Columbia de la 1 august 2013, sub rezerva încheierii sale la o dată ulterioară. (4) Articolul 12 din acord instituie un Comitet pentru comerț care, printre altele, se asigură că acordul funcționează corect. (5) Articolul 13 alineatul (1) litera (j) din acord prevede adoptarea de către Comitetul pentru comerț a propriului regulament de procedură. (6) Articolul 13 alineatul (1) litera (h) și articolul 315 din acord prevăd adoptarea de către Comitetul pentru comerț, la prima sa reuniune, a regulamentului de procedură și a codului de conduită pentru arbitri. (7) Articolul 304 alineatele (1) și (4) din acord prevede stabilirea de către Comitetul pentru comerț, la prima sa reuniune, a unei liste de 25 de persoane propuse în calitate de arbitri și a unei liste suplimentare de 12 persoane cu experiență sectorială în domenii specifice reglementate de acord. (8) Articolul 284 alineatul (3) din acord prevede aprobarea de către Comitetul pentru comerț, la prima sa reuniune, a unei liste de cel puțin 15 persoane care dețin expertiză în chestiunile reglementate de titlul Comerț și dezvoltare durabilă, pentru a face parte din grupul de experți. (9) Articolul 284 alineatul (6) din acord prevede adoptarea de către Comitetul pentru comerț, la prima sa reuniune, a regulamentului de procedură pentru grupul de experți. (10) Uniunea trebuie să determine poziția care urmează să fie adoptată în ceea ce privește adoptarea regulamentului de procedură al Comitetului pentru comerț, a regulamentului de procedură și a codului de conduită pentru arbitri, stabilirea listelor de persoane propuse în calitate de arbitri și a listei de persoane care dețin expertiză în chestiuni reglementate de titlul Comerț și dezvoltare durabilă, precum și adoptarea regulamentului de procedură pentru grupul de experți, ADOPTĂ PREZENTA DECIZIE: Articolul 1 Poziția care urmează să fie adoptată de Uniunea Europeană în cadrul Comitetului pentru comerț instituit prin Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte, în ceea ce privește adoptarea regulamentului de procedură al Comitetului pentru comerț, a regulamentului de procedură și a codului de conduită pentru arbitri, stabilirea listelor de persoane propuse în calitate de arbitri și a listei de persoane care dețin expertiză în chestiuni reglementate de titlul Comerț și dezvoltare durabilă, precum și adoptarea regulamentului de procedură pentru grupul de experți se întemeiază pe proiectele de decizii ale Comitetului pentru comerț anexate la prezenta decizie. Modificările minore aduse proiectului de decizie pot fi convenite de reprezentanții Uniunii în cadrul Comitetului pentru comerț fără a fi necesară o altă decizie a Consiliului. Articolul 2 După adoptarea sa, decizia Comitetului pentru comerț se publică în Jurnalul Oficial al Uniunii Europene. Articolul 3 Prezenta decizie intră în vigoare la data adoptării. Adoptată la Bruxelles, Pentru Consiliu Președintele [1] JO L 354, 21.12.2012. ANEXA I DECIZIA nr. […] A COMITETULUI PENTRU COMERȚ UE-COLUMBIA-PERU din […] privind adoptarea regulamentului de procedură al Comitetului pentru comerț menționat la articolul 13 alineatul (1) litera (j) din Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte COMITETUL PENTRU COMERȚ, având în vedere Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”), semnat la Bruxelles la 26 iunie 2012, în special articolul 13 alineatul (1) litera (j), întrucât: (1) Comitetul pentru comerț adoptă propriul regulament de procedură și supraveghează activitatea tuturor organismelor specializate instituite în temeiul acordului. (2) Comitetul pentru comerț are autoritatea exclusivă de a evalua și de a adopta decizii astfel cum este prevăzut în acord, cu privire la orice subiect care îi este semnalat de către organismele specializate instituite în conformitate cu acordul, ADOPTĂ PREZENTA DECIZIE: 1. Regulamentul de procedură al Comitetului pentru comerț este stabilit astfel cum este prevăzut în anexă. 2. Prezenta decizie intră în vigoare la... Adoptată la … , data … Pentru Comitetul pentru comerț Ministrul Comerțului, Industriei și Turismului din Columbia || Comisarul pentru Comerț al Comisiei Europene || Ministrul Comerțului Exterior și al Turismului din Peru Anexă la Decizia nr. […] a Comitetului pentru comerț UE-Columbia-Peru REGULAMENTUL DE PROCEDURĂ AL COMITETULUI PENTRU COMERȚ Articolul 1 Componență și președinție 1. Comitetul pentru comerț instituit în conformitate cu articolul 12 din Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”) își îndeplinește sarcinile prevăzute la articolul 12 din acord și își asumă responsabilitatea pentru funcționarea și aplicarea corectă a acordului. 2. În conformitate cu articolul 12 alineatul (1) din acord, Comitetul pentru comerț este alcătuit din reprezentanți ai părții UE și din reprezentanți ai fiecărei țări andine semnatare. 3. Comitetul pentru comerț este prezidat prin rotație pentru o perioadă de un an de către ministrul comerțului, industriei și turismului din Columbia, ministrul comerțului exterior și al turismului din Peru sau membrul Comisiei Europene responsabil cu comerțul. Prima perioadă începe la data primei reuniuni a Comitetului pentru comerț și se încheie la data de 31 decembrie a aceluiași an. Președintele poate stabili să fie reprezentat de către persoane desemnate respective, în conformitate cu articolul 12 alineatul (2) din acord. 4. Comitetul pentru comerț se poate reuni în sesiuni la care participă numai partea UE și o singură țară andină semnatară, cu privire la subiecte care se referă exclusiv la relația lor bilaterală sau care au fost supuse atenției Comitetului pentru comerț după ce au fost discutate în cadrul unui organism specializat la care au participat doar cele două părți. Astfel de sesiuni sunt co-prezidate de partea UE și de țara andină semnatară în cauză. Alte țări andine semnatare pot participa la sesiunile respective, sub rezerva acordului prealabil al părții UE și al țării andine semnatare în cauză. 5. Trimiterea la „părți” în prezentul regulament de procedură este în conformitate cu definiția prevăzută la articolul 6 din acord. Articolul 2 Reprezentare 1. O parte notifică în scris celorlalte părți lista membrilor săi în cadrul Comitetului pentru comerț. Lista este gestionată de secretariatul Comitetului pentru comerț, astfel cum se prevede la articolul 6. 2. O parte care dorește să fie reprezentată de un reprezentant supleant comunică celorlalte părți numele reprezentantului său supleant înainte de reuniunea la care aceasta urmează să fie astfel reprezentată. Reprezentantul supleant al unui membru al Comitetului pentru comerț exercită toate drepturile membrului respectiv. Articolul 3 Reuniuni 1. Comitetul pentru comerț se reunește o dată pe an sau la cererea oricăreia dintre părți, în conformitate cu articolul 12 alineatul (2) din acord. Reuniunile au loc prin rotație, la Bogota, Bruxelles și Lima, cu excepția cazului în care părțile convin altfel. 2. În mod excepțional și în cazul în care părțile sunt de acord, reuniunile Comitetului pentru comerț pot avea loc prin orice mijloace tehnologice convenite. 3. Fiecare reuniune a Comitetului pentru comerț este convocată de secretariatul Comitetului pentru comerț, la data și locul convenite de către părți. Avizul de convocare a reuniunii este emis de către secretariatul Comitetului pentru comerț membrilor Comitetului pentru comerț nu mai târziu de 28 de zile înainte de începerea reuniunii, cu excepția cazului în care părțile convin altfel. Articolul 4 Delegare Membrii Comitetului pentru comerț pot fi însoțiți de funcționari. Înaintea fiecărei reuniuni, părțile sunt informate cu privire la componența prevăzută a delegațiilor care participă la reuniune. Articolul 5 Observatori Comitetul pentru comerț poate decide să invite observatori ad hoc. Articolul 6 Secretariat Coordonatorii desemnați de către părți, în conformitate cu articolul 16 din acord, exercită în comun funcția de secretariat al Comitetului pentru comerț. Articolul 7 Documente În cazul în care deliberările Comitetului pentru comerț se întemeiază pe documente justificative scrise, secretariatul Comitetului pentru comerț le numerotează și le difuzează ca documente ale Comitetului pentru comerț. Articolul 8 Corespondență 1. Corespondența către președintele Comitetului pentru comerț se transmite secretariatului Comitetului pentru comerț pentru a fi difuzată celorlalte părți. 2. Corespondența de la președintele Comitetului pentru comerț se transmite destinatarilor de către secretariatul Comitetului pentru comerț, se numerotează și se difuzează, dacă este cazul, celorlalte părți. 3. Pentru aspecte care se referă exclusiv la o relație bilaterală între partea UE și o țară andină semnatară, corespondența se efectuează între cele două părți, păstrând celelalte țări andine semnatare deplin informate, după caz. Articolul 9 Ordinea de zi a reuniunilor 1. Secretariatul Comitetului pentru comerț elaborează o ordine de zi provizorie pentru fiecare reuniune pe baza propunerilor făcute de către părți. Aceasta se transmite, împreună cu documentele relevante, tuturor părților, cel târziu cu 14 zile înainte de începerea reuniunii, cu titlul de documente menționate la articolul 7 din prezentul regulament de procedură. 2. Ordinea de zi provizorie cuprinde punctele cu privire la care secretariatul Comitetului pentru comerț a primit, din partea unei părți, o cerere de înscriere pe ordinea de zi, împreună cu documentele relevante, cel târziu cu 21 de zile înainte de începerea reuniunii. 3. Ordinea de zi se adoptă de către Comitetul pentru comerț la începutul fiecărei reuniuni. Punctele care nu figurează pe ordinea de zi provizorie pot fi înscrise pe ordinea de zi, în cazul în care părțile convin astfel. 4. Președintele Comitetului pentru comerț poate, de comun acord cu celelalte părți, să invite experți care să participe la reuniunile comitetului pentru a furniza informații pe teme specifice. 5. Președintele Comitetului pentru comerț poate, de comun acord cu celelalte părți, să reducă termenele indicate la alineatele (1) și (2), pentru a lua în considerare cerințele unui caz particular. Articolul 10 Procesul-verbal 1. Secretariatul Comitetului pentru comerț redactează un proiect de proces-verbal al fiecărei reuniuni, în mod normal, în termen de 21 de zile de la încheierea reuniunii. Primul proiect de proces-verbal este elaborat de către partea care acționează în calitate de președinte în termen de 10 zile de la încheierea reuniunii. 2. Procesul-verbal rezumă, ca o regulă generală, fiecare punct de pe ordinea de zi, specificând, dacă este cazul: (a) documentele prezentate Comitetului pentru comerț; (b) orice declarație a cărei înscriere a fost solicitată de către un membru al Comitetului pentru comerț; și (c) deciziile adoptate, recomandările făcute, declarațiile convenite și concluziile adoptate cu privire la puncte specifice. 3. Procesul-verbal include, de asemenea, o listă a membrilor Comitetului pentru comerț sau a reprezentanților supleanți ai acestora care au participat la reuniune, o listă a membrilor delegațiilor care îi însoțesc și o listă a eventualilor observatori sau experți prezenți la reuniune. 4. Procesul-verbal se aprobă în scris de către părți în termen de 28 de zile de la data reuniunii. După aprobare, copii ale procesului-verbal se semnează de către secretariatul Comitetului pentru comerț și fiecare dintre părți primește un exemplar original al documentelor autentice. Articolul 11 Decizii și recomandări 1. Comitetul pentru comerț adoptă decizii și recomandări prin consens. 2. În perioada dintre reuniuni, Comitetul pentru comerț poate adopta decizii sau recomandări prin procedură scrisă, în cazul în care părțile convin astfel. În acest scop, textul propunerii se comunică în scris, într-o corespondență de la președinte către membrii Comitetului pentru comerț în conformitate cu articolul 8, cu un termen de cel puțin 21 de zile în care membrii trebuie să facă cunoscute orice rezerve sau modificări pe care doresc să le efectueze. În cursul procedurii scrise, orice membru al Comitetului pentru comerț poate solicita în scris președintelui ca propunerea să fie discutată în cadrul următoarei reuniuni a Comitetului pentru comerț. O astfel de cerere suspendă din oficiu procedura scrisă. O propunere cu privire la care nicio parte nu a formulat o rezervă în termenul stabilit pentru procedura scrisă este considerată adoptată de către Comitetul pentru comerț. Președintele Comitetului pentru comerț comunică ulterior membrilor, pe baza unui raport al secretariatului, că părțile și-au dat acordul. Propunerile adoptate sunt comunicate în conformitate cu articolul 8, după încheierea termenului. Propunerile adoptate se consemnează în procesul-verbal al următoarei reuniuni. 3. În cazul în care Comitetul pentru comerț este împuternicit în temeiul acordului să adopte decizii sau recomandări, astfel de acte poartă titlul de „decizie” sau, respectiv, „recomandare”. Secretariatul Comitetului pentru comerț atribuie fiecărei decizii sau recomandări un număr de ordine, menționează data adoptării lor și oferă o descriere a obiectului acestora. Fiecare decizie prevede data intrării sale în vigoare. 4. Deciziile și recomandările adoptate de Comitetul pentru comerț se autentifică printr-un exemplar original semnat de președintele Comitetului pentru comerț care este pus la dispoziția fiecărei părți. Articolul 12 Limbi 1. Limbile oficiale ale Comitetului pentru comerț sunt limbile oficiale ale părților. 2. Cu excepția cazului în care părțile convin altfel, Comitetul pentru comerț își întemeiază în mod normal deliberările pe documentația și propunerile pregătite în limbile prevăzute la alineatul (1). Articolul 13 Publicitate și confidențialitate 1. Reuniunile Comitetului pentru comerț nu sunt publice, cu excepția cazului în care se decide altfel. 2. În cazul în care una dintre părți prezintă Comitetului pentru comerț, comitetelor specializate, grupurilor de lucru sau oricăror altor organisme informații considerate confidențiale conform legislației și reglementărilor sale, părțile tratează informațiile respective ca fiind confidențiale în conformitate cu regulile descrise în articolul 290 alineatul (2) din acord. 3. Fiecare dintre părți poate decide în legătură cu publicarea deciziilor și a recomandărilor Comitetului pentru comerț în propria sa publicație oficială. Articolul 14 Cheltuieli 1. Fiecare parte suportă orice cheltuieli rezultate în urma participării sale la reuniunile Comitetului pentru comerț, atât în ceea ce privește cheltuielile cu personalul, de deplasare și de ședere, cât și cheltuielile poștale și de telecomunicații. 2. Cheltuielile legate de organizarea reuniunilor și reproducerea documentelor sunt suportate de partea care găzduiește reuniunea. 3. Cheltuieli legate de interpretarea în cadrul reuniunilor și de traducerea documentelor în sau din limbile spaniolă și engleză sunt suportate de partea care găzduiește reuniunea. Interpretarea și traducerea în sau din celelalte limbi sunt suportate de către partea solicitantă. Articolul 15 Comitete și grupuri de lucru specializate 1. Comitetul pentru comerț este asistat în exercitarea atribuțiilor sale de către organismele specializate instituite sub auspiciile Comitetului pentru comerț. În absența unor dispoziții contrare în acord sau convenite de Comitetul pentru comerț sau de organismul specializat relevant instituit prin acord care adoptă o decizie, prezentul regulament de procedură se aplică, mutatis mutandis, de către organismele specializate (și anume: sub-comitete, grupuri de lucru etc.). 2. Comitetul pentru comerț este informat în legătură cu punctele de contact desemnate de către fiecare organism specializat. Întreaga corespondență, toate documentele și comunicările relevante între punctele de contact ale fiecărui organism specializat se transmit simultan secretariatului Comitetului pentru comerț. 3. La fiecare reuniune ordinară, Comitetul pentru comerț primește rapoarte din partea fiecărui organism specializat cu privire la activitățile acestuia. 4. Organismul specializat poate stabili propriul regulament de procedură, astfel cum este prevăzut în acord, care este raportat Comitetului pentru comerț. Articolul 16 Modificarea regulamentului de procedură Regulamentul de procedură poate fi modificat în conformitate cu dispozițiile articolului 11. ANEXA II DECIZIA nr. […] A COMITETULUI PENTRU COMERȚ UE-COLUMBIA-PERU din […] privind adoptarea regulamentului de procedură și a codului de conduită pentru arbitri menționate la articolul 13 alineatul (1) litera (j) și articolul 315 din Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte COMITETUL PENTRU COMERȚ, având în vedere Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”), semnat la Bruxelles la 26 iunie 2012, în special articolul 13 alineatul (1) litera (h) și articolul 315, întrucât: (1) Comitetul pentru comerț adoptă la prima sa reuniune regulamentul de procedură și codul de conduită pentru arbitri. (2) Comitetul pentru comerț are autoritatea exclusivă de a evalua și de a adopta decizii astfel cum este prevăzut în acord, cu privire la orice subiect la care se face referire de către organismele specializate instituite în conformitate cu acordul, ADOPTĂ PREZENTA DECIZIE: 1. Regulamentul de procedură și codul de conduită pentru arbitri sunt stabilite astfel cum este prevăzut în anexă. 2. Prezenta decizie intră în vigoare la … Adoptată la …, data … Pentru Comitetul pentru comerț Ministrul Comerțului, Industriei și Turismului din Columbia || Comisarul pentru Comerț al Comisiei Europene || Ministrul Comerțului Exterior și al Turismului din Peru Anexa la Decizia nr. […] a Comitetului pentru comerț UE-Columbia-Peru REGULAMENTUL DE PROCEDURĂ Dispoziții generale 1. În conformitate cu titlul XII (Soluționarea diferendelor) și în temeiul prezentului regulament: (a) „acordul” înseamnă Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte, semnat la 26 iunie 2012; (b) „consilier” înseamnă o persoană abilitată de o parte la diferend pentru a consilia sau a asista partea respectivă în legătură cu procedura în fața unei comisii de arbitraj; (c) „arbitru” înseamnă un membru al unei comisii de arbitraj instituite efectiv în conformitate cu articolul 303 (Instituirea comisiei de arbitraj) din acord; (d) „asistent” înseamnă o persoană care, în temeiul mandatului oferit de către un arbitru, desfășoară cercetări sau oferă asistență arbitrului respectiv; (e) „partea reclamantă” înseamnă orice parte care solicită instituirea unei comisii de arbitraj în conformitate cu articolul 302 (Deschiderea procedurii de arbitraj) din acord; (f) „partea pârâtă” înseamnă partea care se presupune că încalcă dispozițiile menționate la articolul 299 (Domeniul de aplicare) din acord; (g) „comisia de arbitraj” înseamnă o comisie instituită în temeiul articolului 303 (Instituirea comisiei de arbitraj) din acord; (h) „reprezentantul unei părți” înseamnă un angajat sau orice persoană numită de un departament al guvernului sau de o agenție sau de orice altă entitate publică a unei părți la diferend; (i) „zi” înseamnă o zi calendaristică; (j) „parte terță” înseamnă o parte care nu este parte la diferend, dar care participă la consultări și/sau la procedura de arbitraj, după caz, în conformitate cu articolul 301 alineatul (10) (Consultări) și/sau articolul 302 (Deschiderea procedurii de arbitraj) alineatul (4) din titlul XII (Soluționarea diferendelor) din acord. 2. Părții pârâte îi revine administrarea logistică a procedurilor de soluționare a diferendelor, în special organizarea audierilor, cu excepția cazului în care se convine altfel. Cu toate acestea, cele două părți la diferend împart costurile rezultate din organizarea procedurilor de arbitraj, inclusiv cheltuielile cu arbitrii. Cu toate acestea, comisia de arbitraj poate să decidă distribuirea în mod diferit a cheltuielilor administrative, cu excepția cheltuielilor cu arbitrii, ținând seama de particularitățile cazului și de alte circumstanțe care pot fi considerate relevante. Notificări 3. Părțile la diferend și comisia de arbitraj transmit orice solicitare, aviz, observație scrisă sau alt document prin predare cu confirmare de primire, scrisoare recomandată, curier, fax, telex, telegramă sau orice alt mijloc de comunicare care permite înregistrarea trimiterii. 4. Fiecare parte la diferend transmite celeilalte părți la diferend, oricărei părți terțe la diferend și fiecărui arbitru un exemplar al fiecăreia dintre observațiile sale scrise. De asemenea, se transmite o copie a documentului în format electronic. 5. Toate notificările se adresează coordonatorilor acordului. 6. Erorile minore de redactare din orice solicitare, aviz, observație scrisă sau alt document conex procedurilor comisiei de arbitraj pot fi corectate prin trimiterea unui nou document care indică în mod clar modificările. 7. În cazul în care ultima zi de trimitere a documentelor coincide cu o sărbătoare legală din Columbia, Peru sau UE, documentul poate fi trimis în următoarea zi lucrătoare. Deschiderea procedurii de arbitraj 8. Atunci când afirmă că o măsură constituie o încălcare a dispozițiilor acordului, în conformitate cu articolul 302 alineatul (2) (Deschiderea procedurii de arbitraj), partea reclamantă trebuie să explice modul în care măsura respectivă constituie o încălcare a dispozițiilor acordului într-o manieră care prezintă în mod clar temeiurile juridice pentru plângere, astfel încât să permită pârâtului să își prezinte apărarea. Părți terțe 9. În conformitate cu articolul 302 (Deschiderea procedurii de arbitraj) alineatul (4) din acord, orice parte terță poate transmite o observație scrisă comisiei de arbitraj, cu o copie pentru părțile la diferend și orice parte terță. 10. De asemenea, orice parte terță poate participa la audierea/audierile comisiei de arbitraj și este invitată în scris de către comisia de arbitraj să își prezente opiniile în timpul audierilor. Lista arbitrilor 11. Atunci când o parte desemnează candidați pentru lista arbitrilor în temeiul articolului 304 (Lista arbitrilor) din acord, celelalte părți pot formula obiecții la nominalizări numai dacă persoanele nominalizate nu respectă cerințele prevăzute la articolul 304 (Lista arbitrilor) alineatul (3) din acord, precum și în codul de conduită pentru membrii unei comisii de arbitraj. 12. În cazul în care un candidat desemnat de către o parte nu mai face parte din listă, partea respectivă numește un nou candidat. În cazul candidaților pentru funcția de președinte al comisiei de arbitraj, părțile se pun de acord asupra unui înlocuitor. Instituirea comisiei de arbitraj 13. În cazul în care, în conformitate cu articolul 303 (Instituirea comisiei de arbitraj) din acord, oricare membru al comisiei de arbitraj este selectat prin tragere la sorți, reprezentanții ambelor părți la diferend sunt invitați cu suficient timp în prealabil să fie prezenți la momentul tragerii la sorți. În orice caz, tragerea la sorți se efectuează cu părțile la diferend prezente la momentul respectiv și în termen de 5 zile de la cererea de selecție a arbitrului formulată de către președintele Comitetului pentru comerț. 14. Părțile la diferend informează arbitrii cu privire la numirea acestora. 15. Un arbitru care a fost desemnat în conformitate cu procedura stabilită în temeiul articolului 303 (Instituirea comisiei de arbitraj) din acord își comunică acordul Comitetului pentru comerț în termen de 5 zile de la data la care a fost informat de numirea sa. 16. Cu excepția cazului în care părțile la diferend convin altfel, acestea se reunesc cu comisia de arbitraj în termen de 7 zile de la instituirea acesteia, pentru a stabili aspectele pe care părțile la diferend sau comisia de arbitraj le consideră oportune. În cazul în care Comitetul pentru comerț nu a stabilit remunerația și cheltuielile care trebuie plătite arbitrilor, remunerația și cheltuielile sunt stabilite în conformitate cu practica OMC. 17. (a) Cu excepția cazului în care părțile la diferend convin altfel, în termen de 5 zile de la data selectării arbitrilor, comisia de arbitraj are drept mandat: „să examineze, în lumina dispozițiilor relevante ale acordului invocat de părțile la diferend, aspectul menționat în cererea de instituire a comisiei de arbitraj, să hotărască asupra compatibilității măsurii în cauză cu dispozițiile din acord specificate la articolul 299 (Domeniul de aplicare) și să emită o hotărâre în conformitate cu articolul 307 (Hotărârea comisiei de arbitraj) din acord.” (b) Părțile informează comisia de arbitraj în legătură cu mandatul convenit, în termen de 2 zile de la data la care ajung la un acord în această privință. Comunicările inițiale 18. Partea reclamantă își transmite observația sa scrisă inițială în termen de cel mult 20 de zile de la data instituirii comisiei de arbitraj. Partea pârâtă înaintează observația scrisă în apărare în termen de cel mult 20 de zile de la data comunicării observației inițiale. Funcționarea comisiilor de arbitraj 19. Președintele comisiei de arbitraj prezidează toate reuniunile acesteia. O comisie de arbitraj poate delega președintelui autoritatea de a lua decizii administrative privind procedura. 20. În absența unor dispoziții contrare incluse în acord sau în prezentul regulament de procedură, comisia de arbitraj își poate desfășura activitățile prin orice mijloace, inclusiv prin telefon, transmisii fax sau mijloace informatice. 21. Numai arbitrii pot participa la deliberările comisiei de arbitraj, dar comisia de arbitraj își poate autoriza asistenții să fie prezenți la deliberări. 22. Elaborarea oricărei hotărâri a comisiei de arbitraj rămâne responsabilitatea exclusivă a comisiei de arbitraj și nu poate fi delegată. 23. În cazul în care survine o chestiune procedurală care nu este reglementată de dispozițiile acordului și de anexele la acesta, comisia de arbitraj poate adopta o procedură corespunzătoare, compatibilă cu dispozițiile respective. 24. În cazul în care comisia de arbitraj consideră că este necesar să modifice termenele aplicabile în cadrul procedurii sau să efectueze alte ajustări procedurale sau administrative, aceasta informează, în scris, părțile la diferend cu privire la motivele modificării sau ale ajustării, indicând perioada de timp sau ajustarea necesară. Termenele prevăzute la articolul 307 (Hotărârea comisiei de arbitraj) alineatul (2) nu se modifică. Obiecție și îndepărtare 25. O cerere de către o parte la diferend de obiecție față de un arbitru sau de eliminare a acestuia în conformitate cu articolul 305 (Obiecție, îndepărtare și înlocuire) alineatul (1) din acord se face în scris și include baza, precum și dovezile care susțin încălcarea codului de conduită de către arbitru. Cererea este transmisă celeilalte părți la diferend, cu o copie către Comitetul pentru comerț, în termen de 10 zile de la data la care partea a obținut dovezi ale circumstanțelor care au dat naștere la obiecția față de arbitru. 26. În termen de 5 zile de la primirea cererii, părțile la diferend se consultă reciproc. În cazul ajungerii la un acord, un nou arbitru este selecționat în conformitate cu procedura prevăzută la articolul 303 (Instituirea comisiei de arbitraj) din acord. 27. În absența unui acord între părțile la diferend cu privire la necesitatea îndepărtării unui arbitru, oricare dintre părți poate solicita ca aspectul să fie decis de către președintele comisiei de arbitraj, a cărui hotărâre este definitivă. 28. În cazul în care președintele comisiei de arbitraj sau delegatul său consideră că un arbitru nu respectă cerințele codului de conduită, acesta alege un nou arbitru, prin tragere la sorți. În cazul în care arbitrul inițial a fost ales de către părțile la diferend în conformitate cu articolul 303 (Instituirea comisiei de arbitraj) alineatul (2) din acord, înlocuitorul este selectat prin tragere la sorți dintre membrii de pe lista menționată la articolul 304 (Lista arbitrilor) din acord, care au fost propuși de partea care a selectat arbitrul inițial. În cazul în care, dimpotrivă, arbitrul inițial a fost ales de către părțile la diferend în conformitate cu articolul 303 (Instituirea comisiei de arbitraj) alineatul (5) din acord, tragerea la sorți se efectuează dintre toți membrii de pe lista menționată. Selecția se realizează în conformitate cu regula 12, mutatis mutandis, în termen de 5 zile de la data cererii către președintele comisiei de arbitraj. 29. În cazul în care părțile la diferend nu ajung la un acord asupra necesității de a înlocui președintele comisiei de arbitraj, oricare dintre părți poate solicita ca aspectul să fie supus atenției unuia dintre membrii rămași de pe lista persoanelor propuse pentru a îndeplini funcția de președinte, în conformitate cu articolul 304 (Lista arbitrilor), alineatul (1) din acord. Numele acestuia este tras la sorți de către președintele Comitetului pentru comerț sau delegatul președintelui. Selecția se efectuează în conformitate cu regula 12, în termen de 5 zile de la data cererii către președintele Comitetului pentru comerț. Hotărârea acestuia cu privire la necesitatea de a înlocui președintele comisiei de arbitraj este definitivă. 30. În cazul în care președintele Comitetului pentru comerț hotărăște că președintele inițial al comisiei de arbitraj nu respectă cerințele codului de conduită, acesta selectează un nou președinte, prin tragere la sorți din lista de persoane propuse pentru funcția de președinte, menționată la articolul 304 (Lista arbitrilor) din acord. Noul președinte al comisiei de arbitraj este ales în conformitate cu regula 12, mutatis mutandis, în termen de 5 zile de la data la care persoana desemnată a luat decizia cu privire la obiecție. 31. Procedura comisiei de arbitraj și termenele aplicabile se suspendă pe perioada în care se hotărăște cu privire la obiecția față de un arbitru și îndepărtarea și înlocuirea acestuia, după caz. Audierile 32. Președintele stabilește data și ora audierii, în consultare cu părțile la diferend și cu ceilalți membri ai comisiei de arbitraj și ulterior le comunică în scris părților. Partea căreia îi revine administrarea logistică a procedurii pune informațiile la dispoziția publicului, cu excepția cazului în care audierea este închisă publicului. 33. Cu excepția cazului în care părțile la diferend convin altfel, audierea are loc la Bruxelles, în cazul în care partea reclamantă este Columbia sau Peru și la Bogota sau Lima, după caz, în cazul în care partea reclamantă este UE. 34. Comisia de arbitraj poate convoca audieri suplimentare în cazul în care părțile convin astfel. 35. Toți arbitrii trebuie să fie prezenți pe parcursul întregii audieri. 36. Următoarele persoane pot participa la audiere, indiferent dacă audierea este închisă sau nu publicului: (a) reprezentanții părților la diferend și orice parte terță; (b) consilierii părților la diferend și orice parte terță; (c) membri ai personalului administrativ, interpreți, traducători și stenografi judiciari și asistenții arbitrilor. 37. Numai reprezentanții și consilierii părților la diferend și orice parte terță se pot adresa comisiei de arbitraj. 38. Cel târziu cu 5 zile înainte de data audierii, fiecare parte la diferend trimite comisiei de arbitraj o listă cu numele persoanelor care vor pleda sau vor face prezentări în numele părților în cadrul audierii, precum și cu numele altor reprezentanți sau consilieri care vor lua parte la audiere. 39. Sub rezerva regulilor 46, 47, 48 și 49, audierile comisiei de arbitraj sunt deschise publicului, cu excepția cazului în părțile la diferend decid că audierile sunt parțial sau complet închise publicului. 40. Comisia de arbitraj organizează audierea în modul următor, asigurându-se că partea reclamantă și partea pârâtă beneficiază de timp egal: Pledoarii (a) pledoaria părții reclamante; (b) pledoaria părții pârâte. Obiecții (a) pledoaria părții reclamante; (b) obiecțiile părții pârâte. 41. Comisia de arbitraj poate adresa întrebări oricărei părți la diferend, în orice moment al audierii. 42. Comisia de arbitraj ia măsurile necesare în vederea întocmirii și s transmiterii în cel mai scurt timp către părțile la diferend a procesului-verbal al fiecărei audieri. 43. În termen de 10 zile de la data audierii, fiecare parte la diferend poate înainta o observație scrisă suplimentară cu privire la orice aspect care se poate să fi fost adus în discuție în cadrul audierii. Întrebările scrise 44. Comisia de arbitraj poate, în orice moment în timpul procedurii, să adreseze întrebări în scris uneia sau ambelor părți la diferend și oricărei părți terțe. Părțile la diferend și orice parte terță primesc o copie a tuturor întrebărilor adresate de comisia de arbitraj. Atunci când nu este posibil să se răspundă la o întrebare în cadrul unei audieri, comisiile de arbitraj ar trebui să ofere părților la diferend timpul corespunzător pentru a răspunde la întrebări. 45. De asemenea, fiecare parte la diferend sau orice parte terță transmite o copie a răspunsului său scris la întrebările comisiei de arbitraj celeilalte părți la diferend și oricărei părți terțe. Părților la diferend li se oferă posibilitatea de a prezenta observații scrise la răspunsul celeilalte părți la diferend și la răspunsurile oricărei părți terțe în termen de 5 zile de la data comunicării. Confidențialitatea 46. Fiecare parte la diferend, orice parte terță și consilierii acestora tratează drept confidențiale orice informații transmise de către cealaltă parte la diferend comisiei de arbitraj pe care partea în cauză le-a desemnat ca fiind confidențiale. 47. În cazul în care o parte la diferend transmite comisiei de arbitraj o versiune confidențială a observațiilor sale scrise, aceasta va furniza, de asemenea, la cererea celeilalte părți la diferend, un rezumat neconfidențial al informațiilor incluse în observațiile sale în termen de maximum 15 zile de la data cererii sau a comunicării versiunii confidențiale a acestora, luându-se în considerare data cea mai recentă. 48. Observațiile scrise transmise comisiei de arbitraj se consideră confidențiale, dar sunt puse la dispoziția părților la diferend și a oricărei părți terțe. Nicio dispoziție a prezentului regulament de procedură nu împiedică o parte la diferend să își facă publice propriile opinii în măsura în care acestea nu conțin informații confidențiale. 49. Comisia de arbitraj se reunește în sesiuni închise publicului atunci când observațiile și pledoaria oricăreia dintre părțile la diferend conțin informații confidențiale. 50. Părțile la diferend și consilierii acestora păstrează caracterul confidențial al audierilor organizate de comisia de arbitraj, în cazul în care audierile se desfășoară în sesiuni închise publicului, în conformitate cu regula 39. Contactele ex parte 51. Comisia de arbitraj se abține de la orice reuniuni sau contacte cu oricare dintre părțile la diferend în absența celeilalte părți la diferend. 52. Niciun membru al comisiei de arbitraj nu poate discuta aspectele chestiunii care face obiectul procedurilor cu o parte sau cu ambele părți la diferend sau cu o parte terță în absența celorlalți arbitri. Declarațiile amicus curiae 53. Orice persoană fizică sau juridică interesată stabilită pe teritoriul unei părți la diferend și care nu face parte din guvernul niciuneia dintre părțile la diferend poate înainta o cerere în scris comisiei de arbitraj, cu o copie pentru părțile la diferend, pentru a fi autorizată să prezinte o declarație de tip amicus curiae în termen de 10 zile de la data instituirii comisiei de arbitraj. O astfel de cerere trebuie: (a) să conțină o descriere a persoanei care prezintă declarația, specificând inclusiv locul de reședință și alte informații de contact, natura activităților sale și, în cazul unei persoane juridice, informații cu privire la membrii săi, statutul său juridic și obiectivele sale generale; (b) să identifice elementele de fapt și de drept specifice care vor fi abordate în declarație; (c) să precizeze natura interesului său și relevanța acestuia pentru procedură și modul în care declarația ar sprijini comisia de arbitraj în stabilirea unui element de fapt sau de drept legat de diferend; (d) să dezvăluie orice relație directă sau indirectă pe care persoana care prezintă declarația o are sau a avut-o cu una dintre părțile la diferend, precum și sursa sa de finanțare; (e) să specifice dacă a primit sau va primi orice sprijin financiar sau de altă natură din partea uneia dintre părțile la diferend, a unei persoane sau a unei alte organizații pentru pregătirea cererii de autorizare în vederea prezentării declarației sau pentru pregătirea declarației în sine; (f) să nu depășească 5 pagini dactilografiate, cu spațiu dublu; și (g) să fie redactată în limbile procedurii. 54. Comisia de arbitraj stabilește o dată adecvată până la care părțile la diferend pot prezenta observații cu privire la cererea de autorizare. 55. Comisia de arbitraj reexaminează și ia în considerare cererea de autorizare, veridicitatea informațiilor furnizate în aceasta și orice observație prezentată de către părțile la diferend și ia o decizie fără întârziere cu privire la acordarea autorizației de a prezenta o declarație pentru persoana fizică sau juridică interesată. Acordarea de către o comisie de arbitraj a autorizației de a prezenta o declarație nu implică faptul că, în hotărârea sa, comisia de arbitraj va examina argumentele juridice prezentate în declarația respectivă. 56. Declarațiile amicus curiae se transmit comisiei de arbitraj, cu o copie pentru părțile la diferend, în termen de 5 zile de la data autorizației acordate de către comisia de arbitraj pentru a prezenta o astfel de declarație. Declarația trebuie: (a) să fie datată și semnată de către persoana care prezintă declarația sau reprezentantul său; (b) să fie concisă și să nu depășească, în niciun caz, 15 pagini dactilografiate la spațiu dublu, inclusiv anexele; (c) să nu introducă noi chestiuni în diferend și să se refere doar la aspectele relevante pentru elementele de fapt și de drept aflate în atenția comisiei de arbitraj și identificate în cererea de autorizare pentru a prezenta o declarație, care explică modul în declarația sprijină comisia de arbitraj în stabilirea aspectelor respective; (d) să fie prezentată în limbile procedurii. 57. Comisia de arbitraj se asigură că părțile la diferend au posibilitatea de a răspunde în scris la orice declarații amicus curiae înainte de data audierii. 58. Comisia de arbitraj include, în hotărârea pronunțată, o listă cu toate declarațiile amicus curiae pe care le-a primit. Comisia de arbitraj nu este obligată să se refere, în hotărârea sa, la argumentele prezentate în astfel de declarații. 59. Atunci când ia în considerare cererile de autorizare pentru a prezenta o declarație sau declarațiile amicus curiae în sine, comisia de arbitraj evită întreruperea procedurii și asigură egalitatea de tratament a părților la diferend. Informații și consiliere tehnică 60. Comisia de arbitraj comunică părților la diferend intenția sa de a solicita informații sau consiliere tehnică din partea experților, în conformitate cu articolul 316 (Informații și consiliere tehnică) din acord. 61. Comisia de arbitraj furnizează părților la diferend o copie a informațiilor sau a consilierii tehnice primite și acordă un termen rezonabil pentru ca părțile la diferend să prezinte observații. Opinia experților are un caracter pur consultativ. 62. În cazul în care comisia de arbitraj ia în considerare informațiile sau consilierea tehnică primite, aceasta trebuie să ia în considerare, de asemenea, orice comentariu sau observație prezentate de părțile la diferend în legătură cu astfel de informații sau consiliere tehnică. 63. Comisia de arbitraj se asigură că, atunci când colectează informații și solicită consiliere tehnică, aceasta apelează la persoane acreditate, care dețin expertiză în domeniul relevant. De asemenea, experții trebuie să fie independenți, imparțiali, să nu fie afiliați la sau dependenți direct sau indirect de oricare dintre părțile la diferend și să nu primească instrucțiuni de la acestea sau de la orice organizație. Cazuri de urgență 64. În cazurile de urgență menționate la articolul 307 (Hotărârea comisiei de arbitraj) alineatul (2) din acord, comisia de arbitraj ajustează în mod corespunzător termenele menționate în prezentul regulament.​ Traducere și interpretare 65. Părțile la diferend au dreptul să înainteze și să primească observații scrise, precum și să prezinte și să audieze pledoariile în limba aleasă de acestea. Fiecare parte la diferend asigură prompt și suportă costurile traducerii observațiilor scrise ale acesteia în limba aleasă de cealaltă parte la diferend. Partea pârâtă ia măsurile necesare în vederea asigurării interpretării expunerilor orale în limbile alese de părțile la diferend. 66. Hotărârile comisiei de arbitraj sunt comunicate în limbile alese de părțile la diferend. 67. Costurile pentru traducerea unei hotărâri de arbitraj sunt suportate în mod egal de către părțile la diferend. 68. Oricare dintre părțile la diferend poate prezenta observații cu privire la orice versiune tradusă a unui document elaborat în conformitate cu prezentul regulament de procedură. Calcularea termenelor 69. În cazul în care, ca urmare a aplicării punctului 7, una dintre părțile la diferend primește un document la o dată diferită de data la care îl primește cealaltă parte la diferend, orice termen calculat în funcție de data primirii documentului respectiv începe de la cea mai recentă dată de primire a documentului în cauză. Alte proceduri 70. Prezentul regulament de procedură se aplică, de asemenea, procedurilor prevăzute la articolul 308 (Punerea în aplicare a hotărârii de arbitraj) alineatul (3); articolul 309 (Reexaminarea măsurilor adoptate în vederea respectării hotărârii de arbitraj) alineatul (2); articolul 310 (Acțiuni corective temporare în caz de nerespectare a hotărârii) alineatul (4); și articolul 311 (Reexaminarea oricăror măsuri adoptate după suspendarea avantajelor sau a compensațiilor pentru neconformitate) alineatul (2). Cu toate acestea, termenele prevăzute de prezentul regulament de procedură se ajustează pentru a corespunde termenelor speciale prevăzute pentru adoptarea unei hotărâri de către comisia de arbitraj în cadrul procedurilor respective. CODUL DE CONDUITĂ Definiții 1. În sensul prezentului cod de conduită: (a) „arbitru” înseamnă un membru al unei comisii de arbitraj instituite în temeiul articolului 303 (Instituirea comisiei de arbitraj) din acord; (b) „mediator” înseamnă o persoană care conduce o procedură de mediere în conformitate cu articolul 322 (Mecanismul de mediere) din acord și cu anexa XIV (Mecanismul de mediere pentru măsuri netarifare) la acord; (c) „candidat” înseamnă o persoană al cărei nume se află pe lista arbitrilor menționată la articolul 304 (Lista arbitrilor) din acord și care este luată în considerare pentru selectarea ca membru al comisiei de arbitraj în temeiul articolului 303 (Instituirea comisiei de arbitraj) din acord; (d) „expert” înseamnă orice persoană cu cunoștințe tehnice sau de specialitate în anumite domenii care fac obiectul diferitelor titluri din acord; (e) „asistent” înseamnă o persoană care, în temeiul mandatului unui arbitru, îl sprijină pe acesta din urmă în efectuarea cercetărilor sau îi oferă asistență; (f) „procedură” înseamnă, în absența unor dispoziții contrare, o procedură condusă de o comisie de arbitraj în temeiul acordului; și (g) „personal”, în legătură cu un arbitru, înseamnă persoanele aflate sub coordonarea și controlul arbitrului respectiv, altele decât asistenții. Responsabilitățile în cadrul procesului 2. Fiecare candidat și fiecare arbitru evită orice încălcare și orice aparență de încălcare a deontologiei, este independent și imparțial, evită orice conflict de interese direct sau indirect și respectă standarde înalte de conduită pentru a asigura integritatea și imparțialitatea mecanismului de soluționare a diferendelor. Foștii arbitri respectă obligațiile stabilite la punctele 15, 16, 17 și 18 din prezentul cod de conduită. Obligațiile de comunicare a informațiilor 3. Înainte de confirmarea alegerii sale în calitate de arbitru în temeiul acordului, un candidat comunică orice interes, relație sau aspect care ar putea afecta independența sau imparțialitatea sa sau care ar putea da naștere, în mod rezonabil, la o aparență de încălcare a deontologiei sau de favorizare în cadrul procedurii. În acest scop, candidatul depune toate eforturile rezonabile pentru a se informa cu privire la existența unor astfel de interese, relații și aspecte. 4. Odată selectat, un arbitru continuă să depună toate eforturile rezonabile pentru a se informa în legătură cu orice interese, relații sau aspecte menționate la alineatul (3) din prezentul cod de conduită și le face publice. Obligația de comunicare a informațiilor este o obligație permanentă, care impune arbitrilor comunicarea oricăror astfel de interese, relații sau aspecte care ar putea interveni în orice stadiu al procedurii. 5. Candidatul sau arbitrul comunică aspecte care privesc încălcări efective sau potențiale ale prezentului cod de conduită Comitetului pentru comerț în vederea examinării acestora de către părți. Atribuțiile arbitrilor 6. Odată selectat, arbitrul își îndeplinește prompt și în totalitate atribuțiile, pe durata întregii proceduri, în mod onest și cu profesionalism. 7. În cadrul procedurii, arbitrul analizează doar aspectele care sunt necesare în vederea pronunțării unei hotărâri și nu poate delega această funcție niciunei alte persoane. 8. Arbitrul ia toate măsurile necesare pentru a se asigura că asistentul și personalul său cunosc și respectă prezentul cod de conduită, după caz. 9. Arbitrul nu poate avea contacte ex parte în ceea ce privește procedura. Independența și imparțialitatea arbitrilor 10. Arbitrul trebuie să fie independent și imparțial, să evite crearea unei aparențe de încălcare a deontologiei sau de favorizare a unei părți și să nu fie influențat de interesul personal, de presiuni externe, de considerente de ordin politic, de proteste publice, de loialitatea față de un partid sau de teama de a face obiectul criticilor. 11. Arbitrul nu poate, în mod direct sau indirect, să își asume o obligație sau să accepte beneficii care ar afecta sau ar putea să afecteze îndeplinirea în mod corespunzător a atribuțiilor sale. 12. Arbitrul nu poate folosi poziția pe care o deține în cadrul comisiei de arbitraj în scopul promovării unor interese personale sau private și evită acțiunile care pot crea impresia că unele persoane se află într-o poziție privilegiată și îl pot influența. 13. Arbitrul nu permite ca judecata sau comportamentul său să fie influențate de raporturile sau responsabilitățile financiare, de afaceri, profesionale, familiale, personale sau sociale. 14. Arbitrul evită inițierea oricărei relații sau dobândirea oricărui interes financiar susceptibil de a-i afecta imparțialitatea sau care ar putea crea, în mod rezonabil, o aparență de favorizare a unei părți sau de încălcare a deontologiei. Obligațiile foștilor arbitri 15. Toți foștii arbitri evită orice acțiuni care ar putea crea aparența de favorizare a uneia dintre părți în îndeplinirea atribuțiilor lor sau că ar fi obținut beneficii în urma deciziei sau a hotărârii comisiei de arbitraj. Confidențialitatea 16. Niciun arbitru sau fost arbitru nu poate, în niciun moment, să comunice sau să utilizeze informații cu caracter confidențial referitoare la o procedură sau de care a luat cunoștință în cadrul procedurii decât pentru scopurile procedurii respective și nu poate, în niciun caz, să comunice sau să utilizeze astfel de informații pentru a dobândi avantaje personale, pentru a favoriza alte persoane sau pentru a afecta intereselor altora. 17. Niciun arbitru nu poate să comunice o hotărâre a comisiei de arbitraj sau părți ale unei astfel de hotărâri înainte de publicarea acesteia în conformitate cu articolul 318 (Deciziile și hotărârile comisiei de arbitraj) alineatul (4) din acord. 18. Niciun arbitru sau fost arbitru nu poate, în niciun moment, să comunice deliberările unei comisii de arbitraj sau opiniile arbitrilor. Mediatorii, experții 19. Dispozițiile aplicabile arbitrilor și foștilor arbitri, descrise în prezentul cod de conduită, se aplică, mutatis mutandis, mediatorilor și experților. ANEXA III DECIZIA nr. […] A COMITETULUI PENTRU COMERȚ UE-COLUMBIA-PERU din […] privind stabilirea listelor de arbitri menționate la articolul 304 alineatele (1) și (4) din Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte COMITETUL PENTRU COMERȚ, având în vedere Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”), semnat la Bruxelles la 26 iunie 2012, în special articolul 304 alineatele (1) și (4), întrucât: (1) Comitetul pentru comerț stabilește, la prima sa reuniune, o listă de 25 de persoane în calitate de arbitri și liste suplimentare de 12 persoane cu experiență sectorială pe teme specifice reglementate de acord. (2) Comitetul pentru comerț are autoritatea exclusivă de a evalua și de a adopta decizii astfel cum este prevăzut în acord, cu privire la orice subiect la care se face referire de către organismele specializate instituite în conformitate cu acordul, ADOPTĂ PREZENTA DECIZIE: 1. Listele de persoane propuse în calitate de arbitri, în sensul articolului 304 alineatele (1) și (4) din acord, sunt stabilite în anexa la prezenta decizie. 2. Prezenta decizie intră în vigoare la … Adoptată la …, data … Pentru Comitetul pentru comerț Ministrul Comerțului, Industriei și Turismului din Columbia || Comisarul pentru Comerț al Comisiei Europene || Ministrul Comerțului Exterior și al Turismului din Peru Anexa la Decizia nr. […] a Comitetului pentru comerț UE-Columbia-Peru LISTA ARBITRILOR [articolul 304 alineatul (1)] Arbitrii propuși de Columbia 1. Eric Tremolada Álvarez 2. Olga Lucía Lozano Ferro 3. Adriana Zapata de Arbeláez 4. Silvia Anzola de González 5. Boris Darío Hernández Salame Arbitrii propuși de UE 1. Giorgio Sacerdoti 2. Ramon Torrent 3. Pieter Jan Kuijper 4 Claus-Dieter Ehlermann 5. Claudio Dordi Arbitrii propuși de Peru 1. Alfredo Ferrero Diez Canseco 2. Diego Calmet Mujica 3. Fernando Piérola 4. Mercedes Araoz Fernández 5. Manuel Monteagudo Valdez Președinți 1. Bradly Condon (Canada) 2. Álvaro Galindo (Ecuador) 3. Shotaro Oshima (Japonia) 4. Merit Janow (SUA) 5. Luiz Olavo Baptista (Brazilia) 6. Pierre Pettigrew (Canada) 7. Ricardo Ramírez Hernández (Mexic) 8. Jorge Miranda (Mexic) 9. Maryse Robert (Canada) 10. María Luisa Pagán (Puerto Rico) LISTA SUPLIMENTARĂ A ARBITRILOR CU EXPERIENȚĂ SECTORIALĂ PE TEME SPECIFICE REGLEMENTATE DE ACORD [articolul 304 alineatul (4)] Experți în sectorul comerțului cu mărfuri Arbitrii propuși de Columbia 1. Juan Carlos Elorza 2. Ramón Madriñan 3. María Clara Lozano Arbitrii propuși de UE 1. Hannes Schoemann 2. Jan Bourgeois 3. Maurizio Mensi Arbitrii propuși de Peru 1. Jose Antonio de la Puente 2. Marcela Zea 3. Julio Guadalupe Președinți 1. Rafael Cornejo 2. Kirsten Hilman 3. Mario Matus Experți în domeniile comerțului cu servicii, entităților, concurenței, drepturilor de proprietate intelectuală sau achizițiilor publice Arbitrii propuși de Columbia 1. Eduardo Silva 2. Ernesto Rengifo 3. Ricardo Metke Arbitrii propuși de UE 1. Jan Wouters 2. Kim Van der Borght 3. Alexander Belohlavek Arbitrii propuși de Peru 1. Luis Alonso Garcia 2. Ricardo Paredes 3. Benjamin Chavez Președinți 1. Luis González García 2. Luzius Wasescha 3. Thomas Cottier ANEXA IV DECIZIA nr. […] A COMITETULUI PENTRU COMERȚ UE-COLUMBIA-PERU din […] privind adoptarea regulamentului de procedură pentru grupul de experți în domeniul comerțului și al dezvoltării durabile menționat la articolul 284 alineatul (6) din Acordul comercial dintre Uniunea Europeană și statele membre ale acesteia, pe de o parte, și Columbia și Peru, pe de altă parte COMITETUL PENTRU COMERȚ, având în vedere Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”), semnat la Bruxelles la 26 iunie 2012, în special articolul 284 alineatul (6), întrucât: (1) Articolul 284 din acord prevede că o parte poate să solicite întrunirea unui grup de experți pentru a examina un aspect referitor la comerț și dezvoltare durabilă care nu a fost abordat în mod satisfăcător în cadrul consultărilor guvernamentale în conformitate cu articolul 283 din acord. (2) La prima sa reuniune, Comitetul pentru comerț adoptă regulamentul de procedură pentru funcționarea grupului de experți. (3) Comitetul pentru comerț are autoritatea exclusivă de a evalua și de a adopta decizii astfel cum este prevăzut în acord, cu privire la orice subiect la care se face referire de către organismele specializate instituite în conformitate cu acordul, ADOPTĂ PREZENTA DECIZIE: 1. Regulamentul de procedură al grupului de experți este stabilit astfel cum este prevăzut în anexă. 2. Prezenta decizie intră în vigoare la … Adoptată la … , data … Pentru Comitetul pentru comerț Ministrul Comerțului, Industriei și Turismului din Columbia || Comisarul pentru Comerț al Comisiei Europene || Ministrul Comerțului Exterior și al Turismului din Peru Anexa la Decizia nr. […]a Comitetului pentru comerț UE-Columbia-Peru REGULAMENTUL DE PROCEDURĂ AL GRUPULUI DE EXPERȚI MENȚIONAT LA TITLUL COMERȚ ȘI DEZVOLTARE DURABILĂ Dispoziții generale 1. În titlul IX (Comerț și dezvoltare durabilă) din acord și în temeiul prezentului regulament: „acordul” înseamnă Acordul comercial între Columbia și Peru, pe de o parte, și Uniunea Europeană și statele membre ale acesteia (denumite în continuare „UE”), pe de altă parte, semnat la 26 iunie 2012; „zi” înseamnă o zi calendaristică; „expert” înseamnă o persoană cu expertiză în chestiunile reglementate de titlul IX (Comerț și dezvoltare durabilă), care este potrivită pentru a fi numită într-un grup de experți în conformitate cu articolul 284 din acord; „grupul de experți” înseamnă un grup întrunit în conformitate cu procedurile prevăzute la articolul 284 din acord; „partea la o procedură” înseamnă o parte consultantă care participă la o procedură în fața unui grup de experți; „partea solicitantă” înseamnă orice parte consultantă care solicită întrunirea unui grup de experți în conformitate cu articolul 284 alineatul (1) din acord. 2. Părții solicitante îi revine administrarea logistică a procedurii, cu excepția cazului în care se convine altfel. Părțile la o procedură își împart în mod egal costurile provenite din organizarea unei proceduri a grupului de experți, inclusiv cheltuielile cu experții. Cu toate acestea, părțile la o procedură pot să decidă distribuirea în mod diferit a costurilor, cu excepția cheltuielilor cu experții, ținând seama de particularitățile cazului și de alte circumstanțe care pot fi considerate relevante. Notificări 3. Părțile transmit orice solicitare privind întrunirea unui grup de experți sau orice aviz, observație scrisă sau alt document prin predare cu confirmare de primire, scrisoare recomandată, curier, fax, telex, telegramă sau orice alt mijloc de comunicare care permite înregistrarea trimiterii. 4. Fiecare parte la o procedură transmite celeilalte părți și fiecărui membru al grupului de experți un exemplar al fiecăruia dintre observațiile sale scrise. De asemenea, se transmite o copie a documentului în format electronic. 5. Erorile minore de redactare din orice solicitare, aviz, observație scrisă sau alt document conex grupului de experți pot fi corectate prin trimiterea unui nou document care să indice în mod clar modificările. 6. Pentru calcularea termenului în conformitate cu articolele 284 și 285 din acord și cu prezentul regulament, termenul începe din ziua următoare celei în care este primit un aviz, observație scrisă sau alt document. În cazul în care ultima zi a termenului este o sărbătoare oficială sau o zi nelucrătoare pentru oricare dintre părțile la o procedură, termenul se prelungește până în prima zi lucrătoare care urmează. Sărbătorile oficiale sau zilele nelucrătoare de pe parcursul derulării termenului sunt incluse în calculul termenului. 7. În cazul în care una dintre părțile la o procedură primește un document la o dată diferită de data la care îl primește cealaltă parte, orice termen calculat în funcție de data primirii documentului respectiv începe de la cea mai recentă dată de primire a documentului în cauză. Instituirea unui grup de experți 8. În cazul în care, în temeiul articolului 284 din acord, președintele este ales prin tragere la sorți din lista de persoane care nu sunt resortisante ale niciuneia dintre părțile la acord, reprezentanții celor două părți la o procedură sunt invitați cu suficient timp în prealabil să fie prezenți în momentul tragerii la sorți. 9. Părțile la o procedură informează experții cu privire la numirea lor. 10. Un expert care a fost desemnat în conformitate cu procedura stabilită în temeiul articolului 284 din acord își comunică acordul sub-comitetului pentru comerț și dezvoltare durabilă în termen de cinci zile de la data la care a fost informat de numirea sa. Lansarea grupului de experți 11. Cu excepția cazului în care părțile convin altfel, acestea se reunesc cu grupul de experți în termen de paisprezece zile de la instituirea sa, pentru a stabili aspectele pe care părțile sau grupul de experți le consideră oportune. 12. (a) Cu excepția cazului în care părțile la o procedură convin altfel, în termen de șapte zile de la data instituirii grupului de experți, grupul de experți are drept mandat: „să examineze, în lumina dispozițiilor relevante ale titlului Comerț și dezvoltare durabilă, problema menționată în cererea de instituire a grupului de experți și să emită un raport în conformitate cu articolul 285 din titlul IX (Comerț și dezvoltare durabilă) din acord, prin care să facă recomandări pentru abordarea în mod satisfăcător a problemei.” (b) Părțile la o procedură trebuie să informeze grupul de experți în legătură cu mandatul convenit, în termen de două zile de la data la care ajung la un acord în această privință. Comunicări 13. Părțile la o procedură pot înainta observații grupului de experți, în orice etapă a procesului. Grupul de experți poate solicita și primi observații scrise sau orice alte informații de la organizații, instituții și persoane cu informații relevante sau cunoștințe de specialitate, inclusiv observații scrise sau informații de la organizațiile și organismele internaționale relevante, cu privire la aspecte referitoare la convențiile și acordurile internaționale menționate la articolele 269 și 270 din acord. 14. După ce grupul de experți a decis cu privire la lista instituțiilor, organizațiilor și persoanelor de la care va solicita informații, acesta furnizează lista părților la o procedură pentru informarea acestora. Grupul de experți informează părțile la o procedură cu privire la orice instituții, organizații sau persoane pe care decide ulterior să le abordeze sau care prezintă informații grupului de experți din proprie inițiativă. Funcționarea grupului de experți 15. Președintele grupului de experți prezidează toate reuniunile acestuia. Grupul de experți poate delega președintelui autoritatea de a lua decizii administrative privind procedura. 16. Președintele informează părțile cu privire la o procedură a deciziilor administrative; astfel de decizii administrative se aplică, cu excepția cazului în care părțile la o procedură convin altfel. 17. În absența unor dispoziții contrare incluse în acord sau în prezentul regulament de procedură, grupul de experți își poate desfășura activitățile prin orice mijloace, inclusiv prin telefon, transmisii fax sau mijloace informatice. 18. Numai membrii grupului de experți pot participa la deliberările grupului de experți. 19. Elaborarea oricărei hotărâri a grupului de experți rămâne responsabilitatea exclusivă a grupului de experți și nu poate fi delegată. 20. Sub rezerva dispozițiilor acordului și ale prezentului regulament, în cazul în care survine o chestiune procedurală care nu este reglementată în acestea, grupul de experți poate adopta propria procedură pentru a aborda chestiunea respectivă. În cazul în care survine o chestiune procedurală care nu este reglementată de dispozițiile acordului sau ale prezentului regulament, grupul de experți poate adopta o procedură corespunzătoare, compatibilă cu dispozițiile respective. 21. În cazul în care grupul de experți consideră că este necesar să modifice termenele aplicabile în cadrul procedurii sau să efectueze alte ajustări procedurale sau administrative, acesta informează, în scris, părțile la o procedură cu privire la motivele modificării sau ale ajustării, indicând perioada de timp sau ajustarea necesară. O astfel de ajustare se aplică, cu excepția cazului în care părțile la procedură convin altfel. 22. În conformitate cu articolele 284 și 285 din acord și cu prezentul regulament, grupul de experți desfășoară toate procedurile în maniera pe care o consideră adecvată, cu condiția ca părțile la o procedură să fie tratate în mod egal și ca, sub rezerva articolului 284 alineatul (5) din acord, fiecărei părți la o procedură să i se acorde posibilitatea deplină de a-și prezenta cazul. 23. În conformitate cu articolele 284 și 285 din acord și cu prezentul regulament, părțile la o procedură pot solicita reuniuni cu grupul de experți după prezentarea raportului inițial și înainte de prezentarea raportului final. Confidențialitate 24. Fiecare parte la procedură tratează drept confidențiale orice informații transmise grupului de experți de către cealaltă parte pe care partea în cauză le-a desemnat ca fiind confidențiale. 25. În cazul în care o parte la o procedură transmite grupului de experți o versiune confidențială a observațiilor sale scrise, aceasta furnizează, de asemenea, la cererea celeilalte părți, un rezumat neconfidențial al informațiilor incluse în observațiile sale în termen de maximum cincisprezece zile de la data cererii sau a comunicării versiunii confidențiale, luându-se în considerare data cea mai recentă. 26. Observațiile scrise transmise grupului de experți se consideră confidențiale, dar sunt puse la dispoziția părților la procedură. Părțile la o procedură pot publica declarații comune ale opiniilor lor în măsura în care acestea nu conțin informații comerciale confidențiale. 27. Grupul de experți se reunește în sesiuni închise publicului atunci când observațiile și argumentele oricăreia dintre părți conțin informații comerciale confidențiale. Traducere și interpretare 28. Părțile la o procedură au dreptul să înainteze și să primească, precum și să prezinte observații scrise în limba aleasă de acestea. 29. Fiecare parte la o procedură asigură cu promptitudine și suportă costurile pentru traducerea observațiilor sale scrise în limbile engleză și spaniolă. Costurile suportate în timpul deliberărilor grupului de experți pentru traducerea și interpretarea în sau din limbile engleză și spaniolă vor fi suportate de către părțile la o procedură. Traducerea și interpretarea în sau din alte limbi sunt suportate de către partea solicitantă. 30. Rapoartele grupului de experți sunt comunicate în limbile engleză și spaniolă. Dispoziții diverse 31. Codul de conduită stabilit pentru lista arbitrilor în temeiul acordului comercial se aplică, de asemenea, pentru grupul de experți. ANEXA V DECIZIA nr. […] A COMITETULUI PENTRU COMERȚ UE-COLUMBIA-PERU din […] cu privire la instituirea unui grup de experți privind chestiunile reglementate de titlul Comerț și dezvoltare durabilă menționat la articolul 284 alineatul (3) din Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte COMITETUL PENTRU COMERȚ, având în vedere Acordul comercial între Uniunea Europeană și statele membre ale acesteia, pe de o parte, și Columbia și Peru, pe de altă parte (denumit în continuare „acordul”), semnat la Bruxelles la 26 iunie 2012, în special articolul 284 alineatul (3), întrucât: (1) Articolul 284 din acord prevede că o parte poate solicita întrunirea unui grup de experți pentru a examina o chestiune referitoare la comerț și dezvoltare durabilă, care nu a fost tratată în mod satisfăcător prin consultări guvernamentale, în conformitate cu articolul 283 din acord. (2) La prima sa reuniune, Comitetul pentru comerț aprobă o listă de cel puțin 15 persoane care dețin expertiză în chestiuni reglementate de titlul Comerț și dezvoltare durabilă. (3) Comitetul pentru comerț are autoritatea exclusivă de a evalua și de a adopta decizii astfel cum este prevăzut în acord, cu privire la orice subiect la care se face referire de către organismele specializate instituite în conformitate cu acordul, ADOPTĂ PREZENTA DECIZIE: 1. Listele de persoane propuse în calitate de experți în sensul articolului 284 din acord sunt stabilite în anexa la prezenta decizie. 2. Prezenta decizie intră în vigoare la … Adoptată la … , data … Pentru Comitetul pentru comerț Ministrul Comerțului, Industriei și Turismului din Columbia || Comisarul pentru Comerț al Comisiei Europene || Ministrul Comerțului Exterior și al Turismului din Peru Anexa la Decizia nr. […] a Comitetului pentru comerț UE-Columbia-Peru LISTA DE EXPERȚI pentru titlul Comerț și dezvoltare durabilă [articolul 284 alineatul (3)] Lista de experți 1. Claudia Martínez 2. Carlos Costa Posada 3. Enrique Borda Villegas 4. Katerine Bermúdez 5. Eddy Laurijssen 6. Jorge Cardona 7. Hélène Ruiz Fabri 8. Geert Van Calster 9. Jorge Mario Caillaux Zazzali 10. Rosario Gómez Gamarra 11. Jorge Toyama Miyagusuku 12. Alfonso de los Heros Pérez Albela Președinți 1. Robert McCorquodale 2. Dane Ratliff 3. Jill Murray 4. Arthur Edmond Appleton 5. Maryse Robert 6. Orlando Pérez Gárate